אוסקר קורדובה

אוסקר אדוארדו קורדובה ארסה (בספרדית: Óscar Eduardo Córdoba Arce; נולד ב-3 בפברואר 1970) הוא שוער כדורגל קולומביאני לשעבר. היה חלק מהנבחרת הקולומביאנית המצליחה של שנות ה-90 וכן זכה עימה בתואר הבינ"ל הראשון והיחיד עד כה, בקופה אמריקה 2001. מהכדורגלנים הקולומביאנים הבודדים שזכו בשלוש אליפויות במדינות שונות, כאשר עשה זאת עם אמריקה קאלי בקולומביה, עם בוקה ג'וניורס בארגנטינה ועם בשיקטש בטורקיה. קורדובה החל את הקריירה שלו בדפורטיבו קאלי ב-1988, אך עבר לאתלטיקו נאסיונל כבר ב-1989 וכעבור שנה הושאל לדפורטס קינדיו. ב-1991 הוא הצטרף למיונאריוס, וב-1993 שיחק עבור אונסה קלדס ואמריקה קאלי, עמה זכה באליפות ליגת העל הקולומביאנית ב-1997. לאחר הזכייה באליפות הוא עבר לארגנטינה והצטרף לבוקה ג'וניורס. התקופה שבה שיחק בבוקה הייתה אחת הטובות ביותר בקריירה של קורדובה, והוא זכה עמה באליפות האפרטורה ב-1998, הקלאוסורה ב-1999, האפרטורה ב-2000, גביע הליברטדורס ב-2000 ו-2001, והגביע הבין יבשתי בשנת 2000. הוא שיתף פעולה בהצלחה עם חבריו לנבחרת, חורחה ברמודס ומאוריסיו סרנה. לאחר התקופה המוצלחת בבוקה הוא עבר לאיטליה והצטרף לפרוג'ה קלצ'ו, וסייע לה להינצל מירידה מהסרייה א'. אולם, לאחר חצי עונה הועבר למועדון הטורקי בשיקטש. בטורקיה הוא שיחק מדי פעם נגד השוער הקולומביאני הידוע פאריד מונדראגון מגלאטסראיי, מי שחלק עמו לא מעט שנים את המקום גם בנבחרת. לאחר ארבע עונות, שבמהלכן אף העפיל עם המועדון לליגת האלופות, הוא עזב את בשיקטש ועבר לאנטליאספור. בסיום עונת 2006/2007 הודיע על פרישתו מכדורגל. למרות ההכרזה הוא שב לקולומביה, ובעונה שלאחר מכן שיחק שוב בדפורטיבו קאלי, בסמסטר הראשון של הליגה. הנהלת המועדון לא חידשה את החוזה עמו ואת הסמסטר הוא פתח במדי מיונאריוס. אבל גם שם הבין קורדובה בן ה-39 שכנראה זמנו לפרוש, לאחר שסבל מעוינות מצד אוהדי מיונאריוס וכן גם הפציעות החוזרות והנשנות לא תרמו למצב. ב-7 בנובמבר 2009, הודיע על פרישתו הסופית. ב-2012 שימש כמתווך בין קבוצת משקיעים שרכשה את קבוצת הכדורגל הקולומביאנית, אתלטיקו בוקרמנגה ואף שימש כנשיאה. קורדובה היה חלק מהנבחרת עד גיל 20 ששיחקה בסודאמריקנו 1988 ובגביע העולם עד גיל 20 ב-1989. בנבחרת הבוגרת ערך את הופעת הבכורה שלו במשחק הידידות מול נבחרת קוסטה ריקה ב-31 במרץ 1993 וכעבור שלושה חודשים כבר היה השוער הראשון בטורניר הקופה אמריקה, אחרי שהשוער הקבוע, רנה היגיטה, הסתבך בפרשת חטיפה ונשלח לכלא. הוא הפגין יכולת טובה בטורניר, וסייע לנבחרתו להעפיל עד לחצי הגמר שבו הפסידה לנבחרת ארגנטינה בדו-קרב פנדלים. בטורניר קופה אמריקה 1995 הוא חזר להיות מחליפו של היגיטה. במוקדמות מונדיאל 1994 הוא ספג שני שערים בשישה משחקים, שאחד מתוכם היה הניצחון 5 - 0 על נבחרת ארגנטינה בבואנוס איירס. בעקבות תוצאה זו העפילה נבחרת קולומביה למונדיאל. בטורניר עצמו קורדבה שיחק בשלושת משחקי הנבחרת בשלב הבתים, אך קולומביה סיימה אחרונה בבית שלה, והודחה כבר בסיום שלב זה. קורדובה השתתף בארבעת המשחקים האחרונים של מוקדמות מונדיאל 1998 בעקבות חוסר שביעות רצון מיכולתו של השוער פאריד מונדראגון. הוא היטיב לשחק, וסייע לנבחרתו להעפיל לטורניר. למרות זאת העדיף מאמן הנבחרת לתת צ'אנס נוסף למונדראגון, אך גם הפעם הודחה קולומביה בשלב הבתים. קורדובה היה חלק מהסגל שנסע למונדיאל בצרפת. הוא השתתף בכל משחקיה של הנבחרת בקופה אמריקה 2001 שנערך בקולומביה, והוביל את הנבחרת לזכייתה הראשונה אי פעם בטורניר. הוא גם השוער היחיד אי פעם בהיסטוריה של הטורניר, שלא קיבל ולו שער אחד בכל ששת המשחקים. הוא שיחק במוקדמות מונדיאל 2002, אך לא הצליח להוביל את הנבחרת להעפלה לטורניר. קורדובה עמד בשער הנבחרת גם בגביע הקונפדרציות 2003, שבו היא העפילה עד לחצי הגמר. משחקו האחרון בנבחרת היה במוקדמות מונדיאל 2006 מול נבחרת ארגנטינה. במשחק עצמו הוא ספג שער כתוצאה מטעות, שסייעה לארגנטינאים לסיים בתיקו 1 - 1. לאחר המשחק הוא הודיע על פרישתו מהנבחרת. בסך הכל שיחק קורדובה 73 משחקים במדים הלאומיים. מדיה וקבצים בנושא אוסקר קורדובה בוויקישיתוף אוסקר קורדובה, באתר Transfermarkt אוסקר קורדובה, באתר WorldFootball.net אוסקר קורדובה, באתר National Football Teams אוסקר קורדובה, באתר FootballDatabase.eu סטטיסטיקות נבחרת באתר RSSSF‏ Futbol local, 24.7.12, Oscar Cordoba, presidente de Bucaramanga hablo de los retos ComuTricolor, Oscar Córdoba el dueño de un récord en la Copa América difícil de superar Terra.com, 3.2.04, Oscar Córdoba reconsideró retiro de la selección